**Hvordan formativ evaluering kan anvendes operationelt i afsætningsfaget.**

Der er konsensus omkring eleverne opnår den største progression i deres faglige niveau ved anvendelse af formativ evaluering, men også bekymring om hvordan det anvendes i praksis inden for de undervisningsrammer vi har. I nærværende artikel er et oplæg til, hvordan man kan implementere formativ evaluering på forskellige niveauer i afsætningsfaget.

Der kan arbejdes med formativ evaluering på forskellige niveauer, hvor der skaleres efter elevernes faglige udvikling imod underviserens anvendte forberedelsestid. Grundlæggende kan formativ evaluering opdeles som elev- versus lærerstyret feedback på enten et individuelt- eller et gruppe niveau. Erfaringer viser dermed 4 forskellige niveauer.

**De 4 niveauer for formativ evaluering i afsætningsundervisningen.**

1. Elevstyret feedback på gruppeniveau. Denne form er meget udbredt og kan eksemplificeres ved en gruppe, der præsenterer en opgave for klassen, hvor en anden gruppe er udpeget som opponenter. De har til opgave at give feedback på præsentationen. Denne evalueringsform er simpel og trækker kun meget lidt på underviserens tidsressource. Til gengæld er elevernes udbytte og progression ofte meget minimal. Bør kun anvendes når en lav effekt kan accepteres og når elevernes faglige niveau er højt.

2. Elevstyret feedback på individniveau. Denne form er også kendt som peer-2-peer feedback. Eleverne sættes sammen to og to. (Forskellige grupperinger kan med fordel testes. Erfaringen er dog at tillid til sin ”partner” er meget vigtig). Der er to afgørende elementer for succes. 1) elevernes erfaring med peer-2-peer feedback. Jo mere de gør det, desto større progression vil de opleve. 2) at feedbacken er styret i form af et lærerudviklet feedback skema. (Hertil er der udviklet et kriteriebaseret peer-2-peer feedback skema). Denne form stiller større krav til lærerens tid, til gengæld vil elevernes udbytte være større. Er især anvendelig ved repetitionsøvelser.

3. Lærerstyret feedback på gruppeniveau. Denne form stiller store krav til gruppesammensætningen. Erfaringen viser, at fagligt homogene grupper vil give det bedste resultat. Gruppen leverer et skriftligt eller mundtlig produkt. Hvorefter gruppen får en skriftlig eller mundtlig feedback, der har til formål at løfte niveauet i gruppen. Det kan med fordel struktureres således, at gruppen afleverer et skriftligt produkt, og efterfølgende modtager en skriftlig- og mundtlig feedback på dette. Feedbacken skal de efterfølgende inkorporere i en mundtlig præsentation af den samme opgave. Det stiller krav til underviserens tid. Da eleverne skal modtage deres feedback straks efter afleveringen, så de kan indarbejde den med det samme. Til gengæld oplever eleverne en stor faglig progression og -tilfredsstillelse, da de arbejder med deres nye niveau øjeblikkeligt.

4. Lærerstyret feedback på individniveau. Underviseren tager udgangspunkt i den enkelte elevs præstation enten mundtligt eller skriftligt og giver feedback, der skal løfte elevens niveau. Det er den form, hvor effekten klart er størst, da det er den enkeltes niveau der er i fokus. For at lykkes er det nødvendigt at eleven modtager feedback løbende, så progressionen følges og sikres. Derfor vil denne form også kræve meget af underviserens tid.

Materialet er udarbejdet af René Ahrendt, der er lektor ved Køge Handelsskole